b'\n_START_ARTICLE_\nCatx\xc3\xba\n_START_PARAGRAPH_\nCatx\xc3\xba \xc3\xa9s un colorant vegetal, l\'extracte de la fusta de l\'arbre del catx\xc3\xba (Acacia catechu), entre altres esp\xc3\xa8cies vegetals. Cont\xc3\xa9 catetxina (polifenol metab\xc3\xb2lit de propietats antioxidants) i catetxol (C\xe2\x82\x86H\xe2\x82\x84(OH)\xe2\x82\x82). _NEWLINE_El catx\xc3\xba \xc3\xa9s un colorant molt fort. Dona als teixits un color que va del marr\xc3\xb3 terrissa a un vermell marron\xc3\xb3s intens. S\'utilitzava tradicionalment a \xc3\x80sia com a tintura per a les veles de vaixells i per les x\xc3\xa0rcies de pescadors. Aquesta operaci\xc3\xb3 es coneix amb el terme de "catxutatge"\'. El catx\xc3\xba \xc3\xa9s molt apreciat per les seves propietats impermeabilitzants i fungicides. Ajuda a la conservaci\xc3\xb3 dels teixits i fibres naturals, com el cot\xc3\xb3 i el jute, que es troben en contacte constant amb l\'aigua marina. Pel seu baix preu, aquesta tintura era molt utilitzada per a incrementar la durabilitat i qualitat de les veles en moltes comunitats costaneres de l\'\xc3\x80sia del Sud i del Sud-est. Des-de finals del segle XX ha caigut la demanda d\'aquest producte per la motoritzaci\xc3\xb3 general dels vaixells de pesca i de transport en moltes zones de la regi\xc3\xb3, i perqu\xc3\xa8 les xarxes de pesca tradicionals fetes amb fibres naturals s\'han anat substituint per xarxes de fibres artificials._NEWLINE_El nom "catx\xc3\xba" prov\xc3\xa9 del malai cachu; antigament tamb\xc3\xa9 es trobava en el comer\xc3\xa7 sota el nom de terra japonica. Es coneix amb el nom de katha en hindi i de kaachukatti en t\xc3\xa0mil. El catx\xc3\xba tamb\xc3\xa9 es pot obtenir de la fusta de l\'arbre Acacia polyacantha, abans considerada una varietat d\'Acacia catechu._NEWLINE_El catx\xc3\xba tamb\xc3\xa9 t\xc3\xa9 usos medicinals. S\'utilitzava en medicina tradicional ayurv\xc3\xa8dica per tractar les irritacions de la gorja, per a refrescar l\'al\xc3\xa9 i contra la diarrea, per\xc3\xb2 nom\xc3\xa9s en quantitats molt petites, car \xc3\xa9s t\xc3\xb2xic en dosis grans. Actualment tamb\xc3\xa9 s\'utilitza com a colorant alimentari. A part d\'aix\xc3\xb2, el catx\xc3\xba tamb\xc3\xa9 es fa servir per a adobar el cuir i com a regulador de la viscositat en les perforacions petrol\xc3\xadferes.'